b'\n_START_ARTICLE_\nVihdin Salisudet\n_START_PARAGRAPH_\nVihdin Salisudet on vihtil\xc3\xa4inen salibandyn erikoisseura, rekister\xc3\xb6itynyt yhdistys ja Suomen Salibandyliiton j\xc3\xa4senyhdistys. Seuran toiminta alkoi vuonna 1992 ja varsinainen perustava kokous pidettiin vuonna 1994. _NEWLINE_Perustamisen aikaan seurassa oli yksi joukkue ja noin 25 j\xc3\xa4sent\xc3\xa4. Kahdenkymmenen vuoden taipaleen aikana Salisudet on kasvanut 14 joukkueen, lasten s\xc3\xa4hlykerhojen ja kaikkiaan l\xc3\xa4hes 300 j\xc3\xa4senen seuraksi. _NEWLINE_Paikallisesti Salisudet on merkitt\xc3\xa4v\xc3\xa4 ja aktiivinen toimija vihtil\xc3\xa4isess\xc3\xa4 urheilu- ja liikuntakent\xc3\xa4ss\xc3\xa4. _NEWLINE_Valtakunnallisessa mittakaavassa Salisudet on lisenssipelaajien m\xc3\xa4\xc3\xa4r\xc3\xa4ll\xc3\xa4 mitattuna Salibandyliiton 50. suurimman j\xc3\xa4senseuran joukossa , kaikkiaan l\xc3\xa4hes 900 j\xc3\xa4senseurasta.\n_START_SECTION_\nSarjatoiminta\n_START_PARAGRAPH_\nKaudella 2013\xe2\x80\x932014 miesten edustusjoukkue pelaa Salibandyliiton III-divisioonan Etel\xc3\xa4-Suomen alueen 1. lohkossa. Kausi alkaa 29.9.2013 ja p\xc3\xa4\xc3\xa4ttyy runkosarjan osalta 22.3.2014. Mahdolliset II-divisioonan nousukarsintapelit pelataan runkosarjan j\xc3\xa4lkeen siten, ett\xc3\xa4 kausi p\xc3\xa4\xc3\xa4ttyy viimeist\xc3\xa4\xc3\xa4n 5.4.2014. _NEWLINE_Uutta t\xc3\xa4lle kaudelle on Etel\xc3\xa4-Suomen alueella miesten III-divisioonassa kokeiltava tehokas peliaika (3x15 minuuttia), jonka my\xc3\xb6t\xc3\xa4 turnauksia on aiempaa enemm\xc3\xa4n. Uudistuksella tavoitellaan aiempaa enemm\xc3\xa4n ja siten toimivammin porrastettuja tasoeroja eri divisioonien v\xc3\xa4lille. _NEWLINE_Naisten edustusjoukkue pelaa niin ik\xc3\xa4\xc3\xa4n III-divisioonassa, Etel\xc3\xa4-Suomen alueen 1. lohkossa. Naisten joukkueen kausi alkaa 6.10.2013 ja p\xc3\xa4\xc3\xa4ttyy 12.4.2014. _NEWLINE_Muita seuran joukkueita pelaa niin aikuisten kuin juniorienkin sarjoissa.\n_START_SECTION_\nSalibandykerhot\n_START_PARAGRAPH_\nSeuran j\xc3\xa4rjest\xc3\xa4m\xc3\xa4t salibandykerhot tarjoavat mahdollisuuden harjoitella leikkimielisesti salibandyn perustaitoja ja tietenkin pelata. Salibandyn lis\xc3\xa4ksi kerhoissa opitaan ja harjoitetaan yleisi\xc3\xa4 aktiivisesti liikkuvan ihmisen ja ryhm\xc3\xa4ss\xc3\xa4 toimimisen taitoja. Kerhoista nuori pelaaja voi i\xc3\xa4n ja taitojen karttuessa jatkaa edelleen Salibandyliiton toimintaan osallistuviin joukkueisiin. Kerhojen vet\xc3\xa4jin\xc3\xa4 toimivat osaavat aikuiset ja ne ovat avoinna peruskoulujen lukukausien mukaisesti.'